Den 22-årige kom ved 13-tiden ind i en kiosk i Bredegade i Aalborg og truede en ekspedient med kniv til at udlevere penge, men der var ikke rigtigt noget, der lykkedes for den unge mand. Den kvindelige ekspedient råbte om hjælp og flygtede ud af en bagdør, og den 22-årige mand stak så også af - ud af fordøren, uden noget som helst udbytte. Til gengæld blev han spottet af en årvågen borger, der fulgte efter røveren. Den 22-årige forsøgte efterfølgende at gemme sig i en baggård i Danmarksgade, men der var blevet ringet efter politiet, og bare tre minutter efter røveriet blev røveren anholdt. Patruljen blev vist frem til baggården, hvor røveren var i gang med at skifte tøj. Den unge mand er ikke tidligere kendt af politiet, og ordensmagten har endnu ikke klarhed over, hvorfor den 22-årige begik røveriet. Til gengæld har han blankt erkendt røveriet.

Referat:
En 22-årig mand fra Aalborg fik sig en kort karriere som røver, som til gengæld nu kommer til at koste ham lang tid fremover. Bare tre minutter efter røveriet blev den unge mand anholdt.